કર્ણાટકમાં ખરેખર તો ચાર પક્ષો હતાઃ અંગ્રેજો, ફ્રેંચ, મરાઠા અને ટીપુ સુલતાન. ફ્રેંચ કંપની અંગ્રેજ કંપની કરતાં જુદી રીતે વિચારતી હતી. એનો દૃષ્ટિકોણ એ હતો કે એમના સૌથી મોટા હરીફ અંગ્રેજો હતા અને એમને હરાવવા માટે બીજા બધા દેશી શાસકોને એક કરવાની જરૂર હતી. જો કે અંગ્રેજો જેની સાથે હોય તેની સાથે જવાનો એમની સામે પ્રશ્ન જ નહોતો. દક્ષિણમાં ચાર પક્ષો હોવા ઉપરાંત નિઝામ પણ હતો. આ પ્રદેશમાં મુખ્ય લડાઈ મરાઠાઓ અને ટીપુ વચ્ચે અને ટીપુથી પહેલાં એના પિતા હૈદર અલી સાથે હતી. હૈદર અલી પણ અંગ્રેજોને સૌથી મોટા દુશ્મન માનતો હતો. આમ ફ્રેંચ કંપની લગભગ છેવટ સુધી હૈદર અલી સાથે અને એના મૃત્યુ પછી ટીપુ સાથે રહી, કારણ કે અંગ્રેજો મરાઠાઓ સાથે હતા. જો કે આ બધાં સમીકરણો હંમેશાં એકસરખાં નહોતાં રહેતાં. અંદરોઅંદર ખેંચતાણ પણ ચાલતી. એવું નથી કે ટીપુ અને ફ્રેંચ કંપનીના સંબંધોમાં પણ કંઈ અવિશ્વાસ નહોતો. એવું જ અંગ્રેજો અને મરાઠાઓનું હતું. એ તો ટીપુ વિરુદ્ધ એકબીજાનો ઉપયોગ કરતા હતા.